Bogucice

Bogucice (pol. Bogucice, niym. Bogutschütz) – tajla miasta Katowice, położōno na pōłnocy miasta, na Chorzowskich Zgōrzach. Graniczy ze Małōm Dōmbrōwkōm, Szopynicami-Burowcym, Zowodziym, Cyntrōm, Koszutkōm, Wołnowcym-Jōzefowcym i miastym Siymianowice. Je jednōm ze nojmyńszych dzielnicōw miasta, połni przede wszyjskim miyszkaniowe fōnkcyje, jak tyż swiōnzane ze kulturalnōm działalnościōm, kero kludzi położōno sam Sztrefa Kultury. Na jeji terynie majōm siedziba m.in. Norodowo Simfōniczno Ôrkestra Polskigo Radyja a Ślōnske Muzyjōm.

Bogucice bōły zołożōne we XIII storoczu na niymieckim prawie, a piyrszo zmianka ô ôsadzie pochodzi ze 1360. roku. We strzednich wiekach bōły jednōm ze nojsrogszych wsi w rejōnie teroźnych Katowicōw, powstała w nij nojstarszo rzimskokatolicko fara we Katowicach – fara św. Szczepana, keryj poczōntki siōngajōm lot 1374–1396. Na historycznych terynach Bogucic wykształciōły sie inksze niyskorsze dziylnice: Koszutka a Zowodzie, a tyż Bogucko Kuźnia, kery bōła zolōnżkym Katowic. Bogucice zachowały bauerski charakter do XIX storoczo, kej powstały huty cingu: «Franz» a «Fanny», a tyż gruba «Ferdinand» (niyskorszo gruba «Katowice». Industryjo prziczyniōła sie do rozwoju wsi i wartkigo rozrostu liczby jeji miyszkańcōw. 15. paździyrnika 1924. Bogucice bōły przikuplowne do Katowic. We 1999. roku bōła zakōńczōno eksploatacyjo wōngla, a na poczōntku XXI storoczo na terynach po grubie utworzōno bōło «Sztrefa Kultury», kero je placym kōncyntracyje kulturalnych placōwkōw, ôrganizacyje roztōmajtych masowych festōw, a tyż lokalizacyje nowych miyszkaniowych inwestycyjōw, w tym Piyrszyj Dzielnice. 

Nojwożniyjszōm kōmunikacyjnōm ôsiōm Bogucic je aleja Walentygo Roździeńskigo, a wnōntrz dzielnice – ulice Markiefki a Katowsko. Powiyrchnia dzielnice to je 2,78 km², a pod kōniec 2020. roku miyszkało w nij cuzamyn 13 426 ludzi. 

Kategoria:Katowicy